ธปท.จับตาสินเชื่อปีนี้ร้อนแรงหรือไม่
ธปท.จับตาการขยายตัวของสินเชื่อ หวั่นทำลายเสถียรภาพเศรษฐกิจไทย พร้อมติดตาม 7 ปัจจัยกระทบการเติบโตทางเศรษฐกิจ
26 มิ.ย. 2555

ธปท.จับตาการขยายตัวของสินเชื่อ หวั่นทำลายเสถียรภาพเศรษฐกิจไทย พร้อมติดตาม 7 ปัจจัยกระทบการเติบโตทางเศรษฐกิจ 
นายทรงธรรม ปิ่นโต ผู้อำนวยการ สำนักเศรษฐกิจมหภาค ธนาคารแห่งประเทศไทย(ธปท.) กล่าวว่า จากการที่ธนาคารเพื่อการชำระหนี้ระหว่างประเทศ (บีไอเอส)ออกเตือนว่าสินเชื่อโตเร็วเกินไปหรือไม่นั้น ธปท.ก็ไม่มีการละเลยในเรื่องนี้มีการติดตามดูอย่างใกล้ชิดอยู่แล้ว เพราะในการติดตามดูการขยายตัวของสินเชื่อเป็นหนึ่งใน 7 ปัจจัยที่ธปท.ติดตามดูว่าจะได้รับผลกระทบจากวิกฤตยุโรปอย่างไร 
“เรื่องสินเชื่อที่บีไอเอสเขาออกมาเตือนเราไม่ได้ละเลย แต่อย่าลืมว่าสินเชื่อเราโตมาจากฐานสินเชื่อที่ต่ำมาตลอดตั้งแต่สมัยเกิดวิกฤตเลห์แมน บราเธอร์สในปี 2551-2552 แล้ว ซึ่งเท่าที่ดูก็ยังไม่มีสัญญาณน่าห่วง” นายทรงธรรมกล่าว
ทั้งนี้ ปัจจัยที่ธปท.ติดตามดูผลกระทบจากวิกฤตยุโรปใน 7 ด้าน อาทิ ดุลบัญชีเดินสะพัด หนี้ครัวเรือน หนี้ต่างประเทศ การขยายตัวของสินเชื่อ เป็นต้น อย่างไรก็ตามในการติดตามดูเบื้องต้นเชื่อว่าเศรษฐกิจไทยมีพื้นฐานที่ดีน่าจะรับมือผลกระทบได้ระดับหนึ่ง